Folketing
1998-10-27

Det er til den socialdemokratiske ordførers bemærkning om, at Frank Dahlgaard vil føre debat på Bjørn Lomborg-niveau - eller noget i den retning, blev der sagt: Det var ikke mig, der trak Bjørn Lomborgs navn ind i debatten, det var hr. Steen Gade. Jeg tænkte ikke på Bjørn Lomborg; jeg tænkte på forfatteren og, så vidt jeg ved, videnskabsmanden ved Institut for Fremtidsforskning i Danmark Martin Ågerup, som skrev en kronik i Jyllands-Posten den 7. oktober i år, hvor han bl.a. henviste til udenlandske videnskabsfolk, som mener, at man kan sætte store spørgsmålstegn ved dette med drivhuseffekten, og at det er langt mere sandsynligt, at det er forhold på solen, der giver opvarmningen, end den menneskeskabte udledning af CO2. Så hr. Martin Glerup er velkommen til at føre en Lomborg-debat med hr. Steen Gade på et eller andet niveau, for det er som sagt ikke mig, der har trukket Lomborg ind i debatten. Men som gammel orienteringsløber kan jeg sige, at man udstikker en kurs og følger den, når man løber afsted; men en gang imellem er det faktisk sundt at stoppe op og lige se efter, om man har taget fejl og løber i en lidt forkert retning. Og det er det, vi skal diskutere om vi gør, for vi risikerer jo at bruge en masse penge på en CO2-miljøpolitik, som måske viser sig at hvile på et delvis forkert grundlag.